আজও দক্ষিণবঙ্গের বেশ কয়েকটি জেলায় জারি তাপপ্রবাহের সতর্কতা

কলকাতা: চৈত্রের শুরুতেই তাপপ্রবাহের সতর্কতা (Heatwave Warning) দক্ষিণবঙ্গের (South Bengal Weather) একাধিক জেলায়। একটু বেলা গড়াতে না গড়াতেই কাঠফাটা রোদ। আজ সোমবারও দক্ষিণবঙ্গে বেশ কিছু জেলায় তাপপ্রবাহের সতর্কতা বজায় থাকবে। অপরদিকে দক্ষিণবঙ্গের তিন জেলায় আজ কমলা সতর্কতা (Orange Alert) জারি করেছে আবহাওয়া দফতর। উত্তরবঙ্গে (North Bengal Weather) বজ্রপাত-সহ বৃষ্টির সম্ভাবনা (Rain Alert)।

তবে আগামী বুধবার থেকে আবহাওয়া পরিবর্তন। হাওয়া অফিস সূত্রে খবর, গত বছরের মতো এবারেও তাপপ্রবাহের পরিস্থিতি তৈরি হবে। কারণ বঙ্গোপসাগরের উচ্চচাপ বলয় তার নির্দিষ্ট অবস্থানে নেই। সেইসঙ্গে জলীয় বাষ্পের যোগান কম। আর পশ্চিম দিক থেকে শুকনো গরম হাওয়া দক্ষিণবঙ্গে প্রবেশ করছে। তার জেরেই এই তাপপ্রবাহের পরিস্থিতি তৈরি হচ্ছে। আগামী ২০ তারিখ কলকাতা-সহ সমস্ত জেলায় বজ্রপাত-সহ বৃষ্টিপাত হওয়ার সম্ভাবনা। সেই সঙ্গে কোনও কোনও জেলায় হালকা থেকে মাঝারি ও বিক্ষিপ্ত বৃষ্টিপাতের পূর্বাভাস। ২১ ও ২২ তারিখে বৃষ্টির সম্ভাবনা।

আরও পড়ুন: স্বস্তির বৃষ্টি কলকাতায়

আগামী দু’দিনের পর থেকে কলকাতার সর্বোচ্চ তাপমাত্রা কিছুটা কমতে শুরু করবে। তবে, সর্বনিম্ন তাপমাত্রা মোটামুটিভাবে কোনওরকম পরিবর্তন হবে না।

আজ দক্ষিণবঙ্গের পূর্ব বর্ধমান, বাঁকুড়া, পুরুলিয়ায় তাপপ্রবাহের পাশাপাশি রাতে আদ্রতার কারণে গুমোট পরিস্থিতি তৈরি হবে। এই জেলাগুলিতে কমলা সতর্কতা জারি করা হয়েছে। আগামী দুদিনের জন্য এই সতর্কতা জারি থাকবে। তাপপ্রবাহ চলবে পশ্চিম মেদিনীপুর, ঝাড়গ্রাম এবং বীরভূম জেলায়। তীব্র গরম অনুভূত হবে দক্ষিণ ২৪ পরগনা, পূর্ব মেদিনীপুর জেলায়।

উত্তরবঙ্গে দার্জিলিং, কালিম্পং, জলপাইগুড়ি, আলিপুরদুয়ার, উত্তর দিনাজপুর, এবং মালদায় বিক্ষিপ্তভাবে বৃষ্টিপাতের পূর্বাভাস। বৃষ্টির পাশাপাশি বজ্রপাতের সম্ভাবনা রয়েছে দার্জিলিং, কালিম্পং জলপাইগুড়িতে।

আজ দিনের আকাশ আংশিক মেঘলা। কয়েকটি জায়গায় বজ্রবিদ্যুৎ-সহ বৃষ্টিপাতের সম্ভাবনা। সর্বোচ্চ এবং সর্বনিম্ন তাপমাত্রা ৩৫ ডিগ্রি এবং ২৭ ডিগ্রির আশেপাশে থাকবে।